Virallinen lehti nro C 370 , 21/12/1999 s. 0105



KIRJALLINEN KYSYMYS P-0775/99 esittäjä(t): W.G. van Velzen (PPE) komissiolle (16. maaliskuuta 1999) Aihe: Delta Radion Pohjanmereen rakennettavat linkkimastot Delta Radio aikoo rakentaa kaksi 400 metriä korkeaa linkkimastoa Pohjanmereen Zeelandin maakunnan edustalle, juuri Alankomaiden 12 mailin aluevesirajan ulkopuolelle. Niiden kautta Delta Radio lähettää ohjelmaa ensisijaisesti Yhdistyneeseen kuningaskuntaan käyttämällä 171 kHz:n taajuutta. Tämä taajuus on kansainvälisen televiestintää koskevan yleissopimuksen mukaan annettu Alankoimaiden käyttöön. Delta Radio on valinnut tämän sijainnin, koska menettelyt, joita noudatetaan, kun yritys perustetaan Pohjanmeren alueelle, ovat huomattavasti yksinkertaisempia muun muassa sen vuoksi, että ympäristövaikutusten arvioinnin menettelyä ei sovelleta. 1. Koska on ilmennyt, että Alankomaiden hallitus on viivästyttänyt liikaa yksinomaisen talousvyöhykkeen perustamista koskevan lain säätämistä, sillä ei ole juurikaan keinoja estää Delta Radiota toteuttamasta aikeitaan. Missä määrin eurooppalaiset ympäristövaikutusten arviointia ja elinympäristöä koskevat direktiivit tarjoavat mahdollisuuksia estää tällaisen lähettimen rakentamisen? 2. Onko EU:lla ylipäänsä mahdollisuuksia säännellä rakennelmien, laitteiden ym. pystyttämistä merialueille, jotka ovat jäsenvaltioiden välissä mutta kuitenkin niiden aluevesirajojen ulkopuolella, vai voidaanko tällaisia laitteita pystyttää mereen ilman, että otetaan huomioon alueen kala- ja lintukannalle aiheutuvat vahingot, merenkulun vaarat jne? 3. Delta Radio 171 BV on rekisteröity alankomaalaiseksi yritykseksi. Se on valinnut lähettävänsä Yhdistyneeseen kuningaskuntaan suuntautuvat lähetyksensä aluevesien ulkopuolelta. Mitä oikeudellista kehystä tässä sovelletaan? 4. Voiko Delta Radio noin vain käyttää Alankomaille tarkoitettua taajuutta Yhdistyneeseen kuningaskuntaan suunnatuissa lähetyksissään? 5. Aikooko komissio neuvotella niiden jäsenvaltioiden kanssa, joiden rajat ulottuvat Waddenzeehen, Pohjanmereen tai Välimereen, tällaisten toimien sääntelyyn tarvittavasta lainsäädännöstä ja estääkseen aluesuunnittelun periaatteiden, kuten ympäristövaikutusten arvioinnin, kiertämisen? Komission jäsenen Martin Bangemanninkomission puolesta antama vastaus (23. huhtikuuta 1999) 1., 2. ja 5. Parlamentin jäsen kertoo kysymyksessään, että Delta Radio aikoo rakentaa kaksi 400 metriä korkeaa radiomastoa Pohjanmereen Zeelandin maakunnan edustalle juuri Alankomaiden 12 mailin aluevesirajan ulkopuolelle. Parlamentin jäsen ottaa esille tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY, sellaisena kuin se on muutettuna direktiivillä 97/11/EY(1) (ympäristövaikutusten arviointia koskeva direktiivi eli YVA-direktiivi) ja luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun direktiivin 92/43/ETY(2) (luontotyyppidirektiivi) tulkinnan. Alankomaiden yksinomaisella talousvyöhykkeellä Pohjanmeressä Zeelandin läheisyydessä ei ole yhtään Alankomaiden luontotyyppidirektiivin 4 artiklan mukaisesti ehdottamaa Natura 2000 -aluetta, eikä ole selvää, että tässä tapauksessa olisi kysymys suojelualueeseen kohdistuvasta uhasta. Jos suunnitellulla toiminnalla on todennäköisesti merkittävä vaikutus luontotyyppidirektiivin soveltamisalaan kuuluvaan suojelualueeseen ja se johtaisi luontotyyppien ja lajien elinympäristöjen heikentymiseen, luontotyyppidirektiiviä sovelletaan yleensä, vaikka kysymyksessä olisi jäsenvaltion yksinomainen talousvyöhyke. Suunniteltua toimintaa ei mainita YVA-direktiivissä, joten siihen ei sovelleta tätä direktiiviä. Jos tietty toiminta kuitenkin kuuluu YVA-direktiivin soveltamisalaan, koska se on mainittu direktiivin liitteessä I tai II, direktiiviä sovelletaan periaatteessa myös jäsenvaltion yksinomaisella talousvyöhykkeellä. Tällaisissa tapauksissa jäsenvaltioiden on edellytettävä, että toiminnalla anotaan lupaa ja että toiminnan ympäristövaikutukset arvioidaan. 3. Koska parlamentin jäsenen mainitsemaan tilanteeseen liittyy rajat ylittävää toimintaa, siihen on todennäköisesti sovellettava EY:n perustamissopimuksen mukaisia vapaata liikkumista koskevia määräyksiä. 4. Delta Radio voi käyttää 171 kHz:n taajuutta lähettäessään ohjelmia Yhdistyneeseen kuningaskuntaan sillä edellytyksellä, että 1) Alankomaiden viranomaiset ovat myöntäneet sille lähetysluvan ja 2) Alankomaiden viranomaiset ovat huolehtineet asianmukaisesta yhteensovittamisesta Yhdistyneen kuningaskunnan kanssa haitallisten häiriöiden estämiseksi. Jos mainitut edellytykset täyttyvät, ei ole olemassa mitään teknisiä syitä (esimerkiksi taajuusalueiden hallinnointi), joiden perusteella Delta Radiota voitaisiin kieltää lähettämästä ohjelmia Yhdistyneeseen kuningaskuntaan. (1) EYVL L 73, 14.3.1997. (2) EYVL L 206, 22.7.1992.